stanford-oval/wikipedia huggingface dataset:
ליקוי החמה המלא ב-2 באוגוסט 2027

מסלול ליקוי החמה המלא והחלקי ב-2 באוגוסט 2027.
ביום שני, 2 באוגוסט 2027, צפוי להתרחש ליקוי חמה מלא בחלק גדול מחצי הכדור המזרחי המרכזי. ביום זה צפוי הירח לעבור בין חלק זה של כדור הארץ לשמש, ובכך לטשטש לחלוטין או חלקית את תמונת השמש באזורים אלו של כדור הארץ.
ליקוי חמה

ליקוי חמה מלא מתרחש כאשר הקוטר הנראה של הירח גדול מזה של השמש, חוסם את כל אור השמש הישיר והופך את היום לחשוך. הליקוי המלא מתרחש בנתיב צר על פני כדור הארץ, וליקוי החמה החלקי נראה על פני אזור שמסביב ברוחב של אלפי קילומטרים.
אזורי הליקוי הצפוי

ליקוי החמה המלא ב-2 באוגוסט 2027 צפוי להתחיל מעל מזרח האוקיינוס האטלנטי, לעבור את מיצר גיברלטר בין ספרד למרוקו, ומשם להמשיך על פני חלקים מצפון אפריקה והמזרח התיכון. ערים ומיקומים מרכזיים בנתיב הליקוי המלא יכללו את המקומות הללו:
קאדיס ומלאגה, דרום ספרד.
גיברלטר.
טנג'יר, מרוקו.
למפדוזה, איטליה.
אורן, אלג'יריה
ספאקס, תוניסיה.
בנגאזי, לוב.
לוקסור, מרכז מצרים
ג'דה ומכה בדרום מערב ערב הסעודית.
צנעא במערב תימן.
קצה קרן אפריקה בצפון מזרח סומליה.
איים בטריטוריית האוקיינוס ההודי הבריטי.
משך הליקוי

משך הזמן הארוך ביותר של הליקוי יהיה במצרים, כ-60 ק"מ דרומית-מזרחית ללוקסור, ויימשך 6 דקות ו-22 שניות.
ליקוי חמה חלקי ייראה מהקצה המזרחי של מיין שבארצות הברית, מזרח קוויבק והפרובינציות האטלנטיות בקנדה, דרום גרינלנד, איסלנד, אירלנד, אנגליה וכמעט כל יבשת אירופה, כולן מלבד הדרום רובע אפריקה, המזרח התיכון וכן דרום ודרום-מזרח אסיה.
ליקוי זה יהיה הראשון מבין שלושה ליקויי חמה מלאים שניתן לצפות בהם בתוניסיה במאה ה-21, העוברים על החלק המרכזי של המדינה.
ליקויי חמה עתידיים נוספים בסדרת סמסטר

ליקוי החמה של שנת 2027 הוא חלק בסדרת ליקויי החמה סמסטר (אנ'). ליקוי חמה בסדרת סמסטר חוזרים על עצמם כל 177 ימים ו-4 שעות בקירוב, בצמתים מתחלפים של מסלול הירח (אנ').
ראו גם

ליקויי החמה המלאים של המאה ה-21
ליקוי החמה המלא ב-8 באפריל 2024
ליקוי החמה המלא ב-21 באוגוסט 2017
הערות שוליים

↑  Total Solar Eclipse on August 2, 2027: Path Map and Times
↑  "Longest Duration of Total Solar Eclipse of 2027 Aug 02". NASA Goddard Space Flight Center. NASA. Retrieved 7 September 2017.
↑  "Map of Solar Eclipse of August 2, 2027" (Map). "Solar Eclipse Maps". NASA. Retrieved October 21, 2017.
לא תיקום ולא תיטור

| --- | --- |
 מקרא:  ספר ויקרא, פרק י"ט, פסוק י"ח
 משנה תורה:  הלכות דעות, פרק ז', הלכות ז'-ח'
 ספרי מניין המצוות:  ספר המצוות, לאו ש"ד, לאו ש"ה ספר החינוך, מצווה רמ"א, מצווה רמ"ב
 
לא תִקּוֹם ולא תִטּוֹר הן שתי מצוות לא תעשה הקשורות זו לזו ועוסקות ביחסי הגומלין שבין אדם לחברו. מצוות לא תיקום אוסרת על נקמה באדם מישראל, בעוד מצוות לא תיטור אוסרת אף על זכירת החטא של האדם ושמירת רגשות עוינים כלפיו.
מקור

שתי המצוות נזכרות בתורה בספר ויקרא בפרשת קדושים (פרק י"ט, פסוק י"ח):
לֹא תִקֹּם וְלֹא תִטֹּר אֶת בְּנֵי עַמֶּךָ, וְאָהַבְתָּ לְרֵעֲךָ כָּמוֹךָ, אֲנִי ה'
נקימה לעומת נטירה > לא תיקום

הוא איסור להשיב לחבירו רעה על הדבר הרע שעשה לו, אפילו אם אדם מבקש מחברו טובה ונענה בשלילה, אסור לאותו אדם לסרב לבקשת חברו למחרת היום רק מתוך רצון להחזיר לו רעה תחת רעה.
עד היכן כוחה של נקימה?

אמר לו: "השאילני מגלך", ולא השאילו.

למחר אמר לו: "השאילני קרדומך".

אמר לו: "איני משאילך כשם שלא השאלת לי מגלך".

לכך נאמר: לא תקום.
נקימה לעומת נטירה > לא תיטור

הוא איסור לזכור בלב את הדבר הרע שעשה לו חבירו, ואפילו אם אדם סירב לעזור ואחר כך מבקש עזרה בעצמו, מצווה לעזור לו ולשכוח רעתו. ולכן אדם שעוזר לחברו אך מזכיר לו את רעתו, באמירה כגון "אני לא כמוך, שאתה לא עזרת לי ואני עוזר לך", אף על פי שלא עבר על מצוות לא תיקום, עובר הוא על מצוות לא תיטור.
עד היכן כוחה של נטירה?

אמר לו: "השאילני מגלך", ולא השאילו.

למחר אמר לו: "השאילני קרדומך".

אמר לו "הא לך, איני כמותך שלא השאלת לי קרדומך".

לכך נאמר: לא תטור.
שורש המצווה

טעם המצווה הוא כדי להרבות אהבה ואחווה בעם ישראל ולמנוע מריבות וכעסים, שאם האדם ינקום בחברו אין לדבר סוף ויישארו שונאים אחד לשני כל ימי חייהם. בספר החינוך מסביר שמטרת המצווה וסיבתה היא שהאדם ידע שכל מה שקורה לו טוב ורע מגיע מה', ואם חברו עשה לו רע כנראה היה זה רצון ה', ולכן אין לנקום באדם הפוגע. ובכלי יקר כתב שטעם המצווה הוא כי אין ראוי להחשיב את הגוף והממון עד כדי נקימה, והעיקר החיים הוא המצוות ורק אותם ראוי להחשיב.
סוג הפגיעה האסורה

בתלמוד נאמר שאיסור נקימה ונטירה נאמר רק על פגיעה ממונית, כמו בדוגמה לעיל שאדם מסרב להשאיל חפץ לחברו, אבל מותר להגיב על צער פיזי או עוגמת נפש, אם הפוגע לא ביקש את סליחת הנפגע. כך סיכם זאת רבי מנחם המאירי בפירושו שם:
נקימה ונטירה בכל עניינים שבממון - אסורה, שנאמר: לא תקום ולא תטור... אבל כל שציער את חבירו בגופו, הן בהכאה הן בקללה הן באיזה צד של קלון, אם האחר מפייסו על זה כראוי לו - אף הוא ראוי למחול מלב ומנפש... ואם הלה אינו מפייסו - מותר לו בנקימה כל שרואה בה מקום; אלא שאם רצה שלא לנקום עליה הוא בעצמו - מקומו מושכר לו [כלומר, יש לו שכר על כך].
אמנם הרמב"ם אוסר נקימה ונטירה באופן גורף, ולא ציין הבחנה זו בין ממון לבין צער אחר, והרב ברוך אפשטיין מסביר שהרמב"ם למד שכל מה שנאמר בתלמוד שבצער הגוף מותר לנקום זה דווקא בתלמיד חכם.
בספר חפץ חיים מסיק להלכה שיש להימנע מלנקום בכל מקרה, משום שההיתר לנקום על צער הגוף שנוי במחלוקת, ומחמת הספק צריך להחמיר בדבר ("ספק דאורייתא - לחומרא").
רבי שמעון גרינפלד מבחין בין מניעת טובה, שאינה אסורה על פי התורה וממילא אסור לאדם ליטור עליה שנאה, לבין אדם המזיק לחבירו שלו מותר לאדם אחר ליטור שנאה. בזאת הוא מסביר את האמור בתלמוד, ש”הקורא לחבירו רשע יורד עימו לחייו”. מכיוון שאסור לקרוא לאדם אחר "רשע", ומדבר בעשה רע ולא רק במניעת טובה.
הרמב"ן אומר שבפגיעה שיש לו עליו תביעה משפטית אין איסור לנקום:
ועניין הנקמה והנטירה, כבר פירשוהו רבותינו (ספרא יט יח): שהוא בדבר שאין בו חיוב ממון, השאילני מגלך השאילני קרדומך. כי בדבר שנתחייב לו חברו ממון כגון בנזיקין וכיוצא בהן, אינו מחויב להניח לו אבל יתבענו בב"ד וישולם ממנו מפסוק כאשר עשה כן יעשה לו, והוא מעצמו חייב לשלם כאשר ישלם מה שלוה או מה שגזל. וכל שכן בעניין נפש, שיהיה נוקם ונוטר לו עד שיגאל דמי אחיו מידו, על פי בית דין המורים במשפטי התורה.
דיני המצווה

הרמ"א אומר שכל האיסור לנקום זה דווקא שלא בשעת מריבה, אבל בשעת מריבה שאחד מרביץ או מבייש את השני מותר לו להחזיר, כי אי אפשר לאדם לשמוע ולא לענות מתי שמגדפים אותו.
ראו גם

אהבת ישראל
אהבת הזולת
מצוות תוכחה
צדק צדק תרדוף
לקריאה נוספת

הרב יצחק סילבר, משפטי השלום, פרק ג.
הרב צבי וינברגר והרב ברוך חפץ, בין אדם לחברו - חלק ב - לא תקום ולא תטור
הערות שוליים

↑  ספר החינוך מצווה רמ"א
↑  כל יקר, חומש ויקרא, פרק יט פסוק יח.
↑  תלמוד בבלי, מסכת יומא, דף כ"ג, עמוד א'.
↑  משנה תורה הלכות דעות פרק ז הלכה ז' וח'
↑  תורה תמימה על ויקרא יט פסוק יח הערה 2 (ושם מסביר שהרמב"ם למד שכל מה שנאמר שצער הגוף מותר זה דווקא בתלמיד חכם)
↑  פתיחה, רשימת הלאוין, 'באר מים חיים' אות ח-ט
↑  בשו"ת מהרש"ג סימן נ"ג.
↑  שולחן ערוך, חושן משפט, סימן תכ"א, סעיף י"ג (ועיינו שם בנושאי כלים)
מואי (הר מצולה)

מואי (Moai) הוא הר מצולה השוכן בדרום מזרח האוקיינוס השקט, מערבית לאי הפסחא.
מואי הוא הר מצולה ברכס סאלס אי גומס (Salas y Gomez Ridge), הקרוי גם רכס סאלה אי גומס (Sala y Gomez Ridge), רכס הרי געש (שרובו תת-ימי), הכולל עשרות הרי מצולה שנוצר על ידי הנקודה החמה של אי הפסחא. הרכס מתחיל בהר המצולה פוקאו ואחריו הר המצולה מואי, שניהם ממערב לאי הפסחא, והוא נמשך לאורך 2,700 קילומטרים מזרחית עד לרכס נסקה. הרכס נוצר כאשר לוח נסקה, לוח טקטוני ימי, עבר מעל לנקודה החמה של אי הפסחא. התנועה של לוח נסקה ולוח פרלון, לוח טקטוני היסטורי, מעל לנקודה החמה של אי הפסחא יצרה רכס תת-מימי ארוך, שקצהו המזרחי עובר הפחתה מתחת לפרו. רק באי הפסחא והאיונים סביבו ובאי הקטן סאלס אי גומס בולט רכס סאלס אי גומס מעל פני המים
הר מואי שוכן כ-40 קילומטרים מערבית לאי הפסחא ב-27°06′S 109°51′W﻿ / ﻿27.1°S 109.85°W﻿ / -27.1; -109.85. בסיסו בקרקעית האוקיינוס ופסגתו נמצאת במרחק של כמה מאות מטרים מפני הים.
הר מואי הוא הר געש צעיר. דוגמיות לבה שנלקחו ממנו תוארכו ללפני 630,000 שנים (בסטייה של 180,000 שנים).
מקור השם במילה בשפת רפה נוי המתארת את הפסלים הגדולים (מואי) באי הפסחא.
הערות שוליים

1 2  The Petrogenetic Evolution of Lavas from Easter Island and Neighbouring Seamounts, Near-ridge Hotspot Volcanoes in the SE Pacific
ליאורית דניאל

ליאורית דניאל (נולדה ב-25 באפריל 1950) היא אתלטית ישראלית בעבר, אלופת ישראל 6 שנים ברציפות (1965 - 1970) ושיאנית ישראל בזריקת דיסקוס, פעמיים אלופת ישראל (1968 ו-1970) בהדיפת כדור ברזל ופעם אחת אלופת ישראל (1966) בהטלת כידון. אלופת המכביה (המכביה השמינית) בזריקת דיסקוס.
ביוגרפיה

דניאל גדלה בירושלים. היא למדה בתיכון ליד האוניברסיטה וניגנה באקורדיון. היא התאמנה בקבוצת הפועל ירושלים.
בתחרות שנערכה במכון וינגייט ביוני 1964 קבעה דניאל בזריקת דיסקוס שיא ישראלי חדש לנערות בתוצאה של 37.92 מטר שיפור לשיאה הקודם (34.61 מטר).
ביוגרפיה > אלופת ישראל

באליפות ישראל באתלטיקה שנערכה ביולי 1965 זכתה דניאל בשתי מדליות זהב בזריקת דיסקוס ובשיא ישראלי חדש לנערות בתוצאה של 39.56 מטר, לפני אולגה וינטנברג (39.20 מטר) שלא נוצחה 25 שנה ובהטלת כידון בתוצאה של 26.68 מטר.
ביוגרפיה > שתי מדליות כסף במכביה

בתחרות האתלטיקה של המכביה השביעית שנערכה ברמת גן בשנת 1965 זכתה דניאל בשתי מדליית כסף בזריקת דיסקוס בתוצאה של 39.02 מטר, אחרי אולגה וינטנברג (42.09 מטר) ולפני א. דיקבה מאיטליה (36.79 מטר) ובהדיפת כדור ברזל בתוצאה של 12.05 מטר, אחרי חיה כץ (12.13 מטר) ולפני קרי פילר מהולנד (11.80 מטר).
בתחרות שנערכה באפריל 1966 קבעה דניאל בזריקת דיסקוס שיא ישראלי חדש לנערות של 39.72 מטר וחמישה חודשים לאחר מכן, בתחרות שנערכה בקופנהגן שבדנמרק בספטמבר היא קבעה דניאל שיא ישראלי חדש לנערות של 42.18 מטר.
באפריל 1968 קבעה דניאל בזריקת דיסקוס שיא ישראלי חדש של 43.16 מטר, שיפור לשיא בן ה-8 שנים של אולגה וינטנברג (43.03 מטר).
ביוגרפיה > אלופת המכביה

בתחרות האתלטיקה של המכביה השמינית שנערכה בשנת 1969 זכתה דניאל בשתי מדליות, זהב וארד. מדליית זהב בזריקת דיסקוס בתוצאה של 38.46 מטר, לפני מירה בולבה (35.73 מטר) ואסטל גולדשטיין מארצות הברית (35.52 מטר) ומדליית ארד בהדיפת כדור ברזל בתוצאה של 11.65 מטר, אחרי מירה בולבה (11.92 מטר) ואביבה ליכטבלאו (11.89 מטר).
באליפות ישראל שנערכה ביולי 1970 זכתה דניאל בשתי מדליות זהב, בהדיפת כדור ברזל בתוצאה של 11.80 מטר, לפני אביבה בלס ממכבי תל אביב (11.77 מטר) ומירה בולבה (11.45 מטר) ובזריקת דיסקוס בתוצאה של 41.14 מטר, לפני יהודית זיו (38.61 מטר) ומירה בולבה (33.13 מטר).
בתחרות מבחן של סגל נבחרת ישראל למשחקי אסיה שנערכה במכון וינגייט ב-7 בנובמבר אותה שנה, קבעה דניאל בזריקת דיסקוס שיא ישראלי חדש של 45.45 מטר, שיפור לשיאה שעמד על 43.16 מטר. שיא זה החזיק מעמד 6 שנים וחצי ונשבר על ידי מירה בולבה (45.56 מטר).
חייה האישיים

כיום, דניאל היא עורכת דין.
שיאים אישיים

זריקת דיסקוס: 45.45 מטר (1970)
הדיפת כדור ברזל: 12.75 מטר (1966)
הערות שוליים

↑  בת 14 זרקה דיסקוס 37.92 מ', מעריב, 8 ביוני 1964
↑  שני שיאים באליפות ישראל באתלטיקה, חרות, 11 ביולי 1965
↑  א. פז, וינטרברג מאמינה כי ה"יורשת" ליאורית דניאל תגיע ל-50 מטר, מעריב, 12 ביולי 1965
↑  אהרן להב, באי סדר נפתחו תחרויות האתלטיקה, דבר, 27 באוגוסט 1965
↑  מעריב לספורטאים - אלופי המכביה ה-7, מעריב, 1 בספטמבר 1965
↑  אברהם פז, שיאים באתלטיקה, מעריב, 24 באפריל 1966
↑  אתלטי ישראל "כבשו" את קופנהגן, מעריב, 19 בספטמבר 1966
↑  יעקב בר-און, ליאורית דניאל תקבל גביע מאולגה וינטרברג, דבר, 15 באפריל 1968
↑  נסתיימו תחרויות האתלטיקה במכביה ה-8, דבר, 6 באוגוסט 1969
↑  ה"מלכה" תפסה את מקומה, מעריב, 4 באוגוסט 1969
↑  יעקב פתאל, שיא חדש של גונטובניק בברזל, דבר, 5 ביולי 1970
↑  שזיפי קבעה תוצאה מצויינת - דניאל בדיסקוס 45.45, דבר, 8 בנובמבר 1970
↑  מירה בולבה שיפרה שיא בן 10 בדיסקוס, דבר, 2 במרץ 1977
| --- | --- |
בקרת זהויות :  NLI: 987012635776605171
ליליהאמר

| --- | --- |

 סוגה:  דרמה קומית, סרט פשע 
 יוצרים:  Anne Bjørnstad, Eilif Skodvin 
 כותבים:  Anne Bjørnstad, Eilif Skodvin, סטיבן ואן זאנדט 
 בימוי:  Simen Alsvik, טובה נובוטני, Øystein Karlsen, Ole Endresen, סטיבן ואן זאנדט 
 ארץ מקור:  נורווגיה, ארצות הברית 
 שפות:  נורווגית, אנגלית 
 מספר עונות:  3 
 מספר פרקים:  24 
 הפקה
 מפיקים בפועל:  סטיבן ואן זאנדט 
 הפצה:  NRK, נטפליקס 
 מוזיקה:  Frans Bak 
 אורך פרק:  45 דק' 
 שידור
 רשת שידור:  NRK1 
 תקופת שידור מקורית:  25 בינואר 2012 – 17 בדצמבר 2014 
 קישורים חיצוניים
 אתר רשמי
 דף התוכנית ב-IMDb
 
ליליהאמר (באנגלית: Lilyhammer) היא סדרת טלוויזיה בסוגות קומדיה-פשע-דרמה אשר שודרה לראשונה בערוץ NRK1 בנורווגיה ב-25 בינואר 2012, והפכה זמינה בהמשך בנטפליקס ב-6 בפברואר 2012. הסדרה נוצרה על ידי אן ביורנסטאד ואייליף סקודווין.
תקציר העלילה

בתחילתה הסדרה איש המאפיה האיטלקי אמריקאי פרנק טגליאנו (מגולם על ידי סטיבן ואן זאנדט), מסכים להעיד נגד הבוס שלו בתמורה לכך שהוא יהיה בתוכנית ההגנה על עדים. כאשר הוא נשאל לאן הוא רוצה לעבור, פרנק בוחר בלילהאמר שבנורווגיה, עיירה נידחת ושלווה שזכורה לו לטובה מהפעם בה הוא צפה באולימפיאדת החורף של 1994 אשר התקיימה בלילהאמר. בעקבות כך פרנק מקבל את הזהות החדשה ג'ובאני "ג'וני" הנריקסן והוא עובר לגור בלילהאמר, בתקווה שיצליח לחיות שם חיים שקטים הרחק מעולם הפשע.
עם זאת, הביורוקרטיה הנורווגית, הנורמות החברתיות הנוקשות ואי-היכרותו עם המנהגים המקומיים מובילים ללא מעט אתגרים בחייו של פרנק. פרנק, אשר מתקשה להסתגל, חוזר לדרכיו הישנות בארגון הפשע, כאשר הוא משתמש בשיטות של הפחדה, בשחיתות ובאלימות על מנת להשיג את מבוקשו. בהדרגה פרנק מקים ארגון פשע חדש בלילהאמר.
הפקה

הסדרה הופקה במשך שלוש עונות, בין השנים 2012 עד 2014, וכללה בסך הכול 24 פרקים.
הסדרה הראשונה צולמה ברובה בלילהאמר שבנורווגיה. במהלך 2011. על אף שהסדרה הייתה אמורה לעלות לשידור במקור בנורווגיה בערוץ NRK1 ב-1 בינואר 2012, תאריך זה נדחה בשל סכסוך בין NRK1 לבין מפיקי הסדרה אודות פרסום סמוי בפרקי הסדרה, אשר היה בלתי חוקיים באותה העת על פי החוק הנורווגי. הסדרה עלתה לבסוף לשידור בנורווגיה ב-25 בינואר 2012.
הסדרה הופקה בשיתוף פעולה בין NRK1, נטפליקס וחברת ההפצה הגרמנית Red Arrow International.
הערות שוליים

↑  "Norge får "Lilyhammer" først likevel". Dagbladet (בנורווגית). 16 בינואר 2012. {{cite news}}:  (עזרה)
↑  "Netflix 'Lilyhammer' to tv lineup". Deadline.com. 9 במרץ 2011. אורכב מ-המקור ב-19 באוקטובר 2011. נבדק ב-25 באוקטובר 2011. {{cite web}}:  (עזרה)
↑  סמדר שילוני, "ליליהאמר": רק בשביל הנוף הנורבגי, באתר ynet, 9 במאי 2012
מוסטיאלה

הנפות במחוז סארה. מוסטיאלה מצוינת על ידי מספר 7
מוסטיאלה (באסטונית: Mustjala; בגרמנית: Mustel) הייתה נפה אסטונית במחוז סארה שבאסטוניה. היא ממוקמת במערב האי סארמאה. ממזרח נמצאת נפת לייסי, מדרום-מזרח קארמה, מדרום קארלה, ומדרום-מערב קיהלקונה.
שטחה של מוסטיאלה 235 קמ"ר ובשנת 2006 אוכלוסייתה מנתה 932 נפשות. היישוב הגדול ומרכזי במוסטיאלה ("בירת הנפה") הוא העיירה מוסטיאלה (765 תושבים) שעל-שמה נקראת הנפה ובנמצא גם 21 כפרים נוספים.
נפת מוסטיאלה הוזכרה לראשונה בכתב בשנת 1645.
היערות והחופים שלא נגעו בהם יד-אדם מושכים תיירים בקיץ. בכפר ווֹמה, בשנת 1986, נמצאו שרידים של התיישבות אנושית מתקופת האבן.
במהלך הרפורמה המינהלית-טריטוריאלית בשנת 2017 אוחדו כל 12 העיריות באי סארמאה לעירייה אחת - כנסיית סאראמא.
לשכארי

לָשכּארי (בגאורגית: ლაშქარი) הוא ארגון צבאי שהיה נהוג להקימו אד הוק בגאורגיה בתקופת ימי הביניים מקרב האוכלוסייה האזרחית בתקופת מלחמה או פלישה, כאשר חיילים רגילים לא היו בנמצא. מאוחר יותר נקראו בשם זה ארגונים צבאיים בעלי אופי דומה. ארגוני לשכארי ידועים בימי הביניים היו ראינדתה (რაინდთა, מהמילה ראיון), אזנאורתה (აზნაურთა, מהמילה אזנאורי), סָכַּלכּוֹ לשכארי (საქალაქო ლაშქარი, לשכארי עירוני).
בתחילת דרכו, בתקופת גאורגיה הפאודלית, היה הלשכארי צבא פאודלי ונקרא "ג'ארי-חאלחי" ("ჯარი-ხალხი", "צבא-עם"), אולם עם התחזקות הפיאודלים בוטל הצבא והוא נקרא לדגל רק בעיתות חירום כמו פלישות של אויבים או איומים חיצוניים אחרים על הממלכה הגאורגית. בעת חירום כזו הוצא צו המורה לכל גבר בגיל במתאים ("כּוּדזֶה קאצי", "ქუდზე კაცი") להצטרף ללשכארי. לקראת סוף התקופה הפיאודלית התרבו גיוסי הלשכארי, שנבעו מפלישות השבטים הלזגינים מדאגסטן בתקופת הלקיאנובה והפלישות של הפרסים והעות'מאנית לגאורגיה.
עם סיפוח גאורגיה בשלבים משנת 1801 על ידי האימפריה הרוסית הפכו הלשכארי למיליציה גאורגית ונלחמו במלחמות הרוסיות-פרסיות והמלחמות הרוסיות-עו'תמאניות. בתקופת פלישת נפולאון לאימפריה הרוסית בשנת 1812, השתתף הלשכארי בהגנה על האימפריה. בשלהי תקופת שלטון האימפריה הרוסית בגאורגיה, משנת 1874 עד מהפכת פברואר של 1917, היה השירות בלשכארי, באופן רשמי, מילוי חובת השירות הצבאי.
בתקופת מלחמת העולם השנייה (1941-1945), מילא הלשכארי האזרחי תפקיד פעיל במלחמה לצד הסובייטים. בשנת 1988 הקים ג'אבא יוסליאני את הארגון החצי-צבאי, מחדריוני, וטען כי הוא הוקם על פי מודל הלשכארי לפני מיסודה בתקופת האימפריה הרוסית, בתקופה בה היו הלשכארי מגויסים בעיתות חירום.
הערות שוליים

שאישמלאשווילי (1983), הערך לשכארי, באנציקלופדיה הגאורגית סובייטית, כרך 6, עמ' 149, (גאורגית)
ליקוי החמה המלא ב-21 באוגוסט 2017

ליקוי החמה המלא, צולם בויומינג. בתמונה זו משולבות שבע תמונות ברמות חשיפה שונות, בטכניקה של HDR, כדי להראות הן את העטרה של השמש - פלזמה הנפלטת ממנה - והן את פני השטח של הירח.
ליקוי החמה המלא, צולם בקרוליינה הדרומית
ליקוי החמה המלא ב-21 באוגוסט 2017 היה ליקוי חמה מלא בארצות הברית, כ-38 שנה לאחר הפעם האחרונה שבה נראה ליקוי חמה מלא בארצות הברית בשנת 1979. משך הליקוי המרבי היה 2:41.6 דקות במדינת אילינוי ורוחב הליקוי המלא היה כ-115 ק"מ ברצועה שנמשכה ממדינת אורגון במערב עד קרוליינה הדרומית במזרח. הליקוי המלא התחיל ב-16:48:32 UTC, שיאו היה ב-18:26:40 UTC והוא הסתיים ב-20:01:35 UTC.
פרטים

ליקוי חמה זה היה ה-22 מתוך 77 ליקויים בסדרת סארוס 145, שהליקוי הקודם בה היה ליקוי החמה המלא ב-11 באוגוסט 1999, שנמשך 2:23 דקות. הליקויים בסדרה זו מאופיינים בזמן עולה של משך הליקוי, והליקוי הארוך ביותר בסדרה, ליקוי 50, צפוי להתרחש ב-25 ביוני 2522, במשך 7:12 דקות, קרוב למשך הליקוי הארוך ביותר האפשרי, שהוא 7:32 דקות.
מסדרון הליקוי המלא היה צר וכולו בארצות הברית. הליקוי הארוך ביותר, 2:41.6 דקות, היה בקואורדינטות 37°35′0″N 89°7′0″W﻿ / ﻿37.58333°N 89.11667°W﻿ / 37.58333; -89.11667, מעט דרומית לעיר קרבונדייל שבאילינוי. להבדיל מרוב ליקויי החמה המלאים, שמתרחשים מעל הים או באזורים דלילי אוכלוסין, ליקוי זה נראה באזורים בעלי אוכלוסייה רבה. זהו גם ליקוי החמה הראשון שנראה כליקוי מלא רק בארצות הברית מאז הקמתה בשנת 1776.
מסדרון הליקוי המלא חלף במדינות ארצות הברית לפי הסדר הבא: אורגון, איידהו, ויומינג, נברסקה, מיזורי, אילינוי, קנטקי, טנסי, קרוליינה הצפונית, קרוליינה הדרומית. בכל אחת מהמדינות היו אירועי צפייה המוניים מלווים בהסברים מקיפים על התופעה.
ליקוי חמה חלקי נראה בכל אמריקה הצפונית ואמריקה המרכזית, וכן בחלקים הצפוניים של אמריקה הדרומית, מערב אירופה וצפון אפריקה.
מחקר שבוצע בזמן ליקוי החמה – שרידות חיידקים על מאדים

בזמן ליקוי החמה המלא מדענים ממכון Ames של נאס"א ובראשם דייוויד סמית' ביצעו ניסוי שבו הפריחו לאוויר לגובה של 30 ק"מ, 34 בלונים פורחים שאליהם מוצמדות דיסקיות עם נבגי חיידקים. מטרת המחקר הייתה לבדוק את שרידות החיידקים על מאדים, וליקוי החמה מאפשר תנאים כאלה בזעיר אנפין ולמשך דקות בודדות.
סיקור תקשורתי

מספר רחב של כלי תקשורת סיקרו את ליקוי החמה בשנה זו, כלי תקשורת אלקטרוניים ומוסדיים באחד. ארגון החלל NASA שידר באופן ישיר את הליקוי בערוצי הטלוויזיה העומדים לרשותו, קרי, NASA TV והערוץ NASA Edge.
גלריה

מסלול הליקוי
אנימציה נוספת של הליקוי
אומברה (צל) באליפסה שחורה, פנומברה (הילה) באליפסות מוצלות, והנתיב של הליקוי המלא באדום
מפה ברזולוציה גבוהה של מסלול הליקוי בארצות הברית
וידאו שמדגים את הליקוי בכמה דרכים שונות
ראו גם

ליקויי החמה המלאים של המאה ה-21
הערות שוליים

↑  Charles Q. Choi, Solar eclipse a chance to study life's resilience, phys, ‏2017
↑  ד"ר דרור בר-ניר, הישרדות - גרסת החיידקים בחלל, באתר מדע גדול, בקטנה, ‏20 לאוגוסט 2017
מונסראט רוץ'

| --- | --- |

 לידה:  13 ביוני 1946 ברצלונה, ספרד 
 פטירה:  10 בנובמבר 1991 (בגיל 45) ברצלונה, ספרד 
 שם לידה:  Montserrat Roig i Fransitorra 
 מדינה:  ספרד 
 מקום קבורה:  בית הקברות מונז'ואיק 
 מקום לימודים:  אוניברסיטת ברצלונה 
 שפות היצירה:  קטלאנית, ספרדית 
 יצירות בולטות:  Catalans in the Nazi camps, El temps de les cireres 
 בן או בת זוג:  Joaquim Sempere 
 פרסים והוקרה:  פרס המבקרים של סרה ד'אור (1978)  פרס מבקרי סרה ד'אור (1978)  פרס מרסה רודורדה (1970)  Òmnium Award for Television (1981)  Premi Sant Jordi de novel·la (1976) 
 חתימה:   
 
מונסראט רוץ' (בספרדית: Montserrat Roig; ‏13 ביוני 1946 – 10 בנובמבר 1991) היא סופרת וכותבת רומנים ספרדית. נולדה בעיר ברצלונה למשפחה ליברלית מהמעמד הבינוני. רוץ' היא השישית מבין שבעה ילדים. אימה, אלבינה פראנסיטורה, הייתה עורכת דין ופעילה פמיניסטית,. ואביה, תומאס רוץ', היה עורך דין.
השכלה

רוץ' החלה את לימודיה בשנת 1951. בגיל 13 נרשמה ללימודים במכון ‘Monserrat’. בין השנים 1961–1964 למדה בבית ספר לאומנויות הבמה, Adrià Gual, בעודה מופיעה כשחקנית בהופעות רבות. רוץ' בעלת תואר בפילוסופיה וכתיבה יוצרת מאוניברסיטת ברצלונה, אותו קיבלה ב-1968. בשנת 1970, קיבלה את תעודת הדוקטורט שלה.
קריירה

בשנת 1970, זכתה רוץ' בפרס Víctor Català עבור אוסף סיפורים קצרים שכתבה ומאז החלה להקדיש את זמנה לכתיבת ספרות. היא החלה לכתוב מחזור ספרותי שהורכב מיצירות שונות כמו ‘Ramona adeu’ אשר מתאר שלושה דורות של נשים – סבתא, אמא ובת, שחיו וחוו דברים שונים בתקופות שונות וחשובות בהיסטוריה הקטלאנית. מחזור נוסף נקרא ‘El temps de les cireres’, בכיכובן של אותן דמויות ועבור מחזור זה קיבלה את הפרס 'Premi Sant Jordi de novel·la'.
בשנים 1972–1973 רוץ' עבדה כמרצה ללימודי קטלאנית וספרדית באוניברסיטת בריסטול באנגליה, ובשנת 1983 היא לימדה היסטוריה קטלאנית וכתיבה יוצרת במחלקה ללימודים היספאניים ולטינו אמריקניים באוניברסיטת סטרטקלייד בסקוטלנד. בשנת 1990 היא לימדה ספרות ספרדית של המאה העשרים וכתיבה יוצרת באוניברסיטת אריזונה.
מונסראט בלטה בדעותיה השמאלניות והפמיניסטיות. כאישה צעירה לקחה חלק בהפגנות הסטודנטים כנגד הדיקטטור דאז פרנקו. הייתה פעילה פוליטית בתנועה פמיניסטית ואף פרסמה שלושה ספרים על נשים ופמיניזם: - ?Tiempo de mujer? (1980), El feminismo (1981) ו-Mujeres hacia un nuevo humanismo (1981).
מאצ'יי מקושבסקי

מאצ'יי מקושבסקי (בפולנית: Maciej Makuszewski; נולד ב-29 בספטמבר 1989 בגרייבו שבפולין) הוא כדורגלן פולני המשחק בעמדת קשר הכנף.
קריירת מועדונים

מקושבסקי החל את הקריירה המקצוענית שלו ב-SMS לודז'.
בקיץ 2008 הוא חתם על חוזה לעונה אחת בוויגרי סובאלק. ב-21 ביוני 2010 חתם על חוזה לארבע עונות ביאגלוניה ביאליסטוק.
ב-6 בספטמבר 2012 חתם מקושבסקי על חוזה לשלוש עונות בטרק גרוזני מליגת העל הרוסית. ב-29 בינואר 2014 הושאל למשך חצי עונה עם אופציית רכישה ללכיה גדנסק.
בהמשך שיחק מקושבסקי בוויטוריה סטובל ובלך פוזנן, וב-12 בפברואר 2020 חזר ליאגלוניה ביאליסטוק. ב-1 ביולי 2021 שוחרר מהמועדון.
קריירה בינלאומית

מקושבסקי היה חלק מסגל נבחרת פולין עד גיל 21.
ב-1 בספטמבר 2017 ערך את הופעת הבכורה שלו בנבחרת פולין הבוגרת, בהפסד 4-0 לנבחרת דנמרק במסגרת מוקדמות מונדיאל 2018. בחודש מאי 2018 הוא היה חלק מסגל הנבחרת המורחב לקראת טורניר מונדיאל 2018 ברוסיה, אך לא נכלל בסגל הסופי לטורניר.
תארים

הסופר קאפ הפולני (1): 2010
הסופר קאפ הפולני (1): 2016
הערות שוליים

↑  Maciej Makuszewski: Okazuje się, że jeszcze potrafię grać w piłkę באתר laczynaspilka, ‏ 29 במאי 2020 (בפולנית)
↑  Maciej Makuszewski w Wigrach Suwałki באתר podlaskisport, ‏ 2 ביולי 2008 (בפולנית)
↑  Maciej Makuszewski podpisał kontrakt z Jagiellonią באתר Kurier Poranny, ‏ 21 ביוני 2010 (בפולנית)
↑  Makuszewski w Tereku Grozny באתר הרשמי של יאגלוניה ביאליסטוק, 6 בספטמבר 2012 (בפולנית)
↑  Maciej Makuszewski w Lechii באתר 90minut, ‏ 29 בינואר 2014 (בפולנית)
↑  Revealed: Every World Cup 2018 squad - Final 23-man lists באתר Goal, ‏ 4 ביוני 2018 (באנגלית)
↑  Poland Squad באתר USA Today (באנגלית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מאצ'יי מקושבסקי".
מועצה אזורית מרכז הגליל

מועצה אזורית מרכז הגליל הייתה מועצה אזורית באזור הגליל המערבי.
המועצה הוקמה בשנת 1968 והייתה המועצה האזורית הדרוזית היחידה. היא כללה את היישובים יאנוח, ג'ת, כסרא וסמיע, ומאוחר יותר גם את אזור התעשייה מגדל תפן.
בשנת 1990 פורקה המועצה האזורית, ויישוביה התפצלו לשתי מועצות מקומיות: כסרא-סמיע ויאנוח-ג'ת, וכן  למועצה מקומית תעשייתית מגדל תפן.
שטח השיפוט שלה חולק בין המועצות אזוריות משגב ומעלה יוסף.
ראשי המועצה

כאמל פאלח (1981 - 1985)
מוחמד חסון סעיד (1985 - 1986)
האני סייף (1986 - 1987)
סלמאן מדאח (1987)
ג'אליב פאלח (1987 - 1988)
מועצה ממונה בראשות ג'אק לארדו.
| --- | --- |
בקרת זהויות :  NLI: 987007257377105171 
ערך זה הוא קצרמרבנושא ישראל. אתם מוזמנים לתרום לוויקיפדיה ו.
מוטי לוי

| --- | --- |

לוי, 2021
 לידה:  1966 (בן 58 בערך)
 מדינה:  ישראל 
 מספר צאצאים:  3 
 השתייכות:   משטרת ישראל
 תקופת הפעילות:  מ-1988
 דרגה:   ניצב
 תפקידים בשירות
 מפקד תחנת לב תל אביב  מפקד היחידה הארצית למאבק בפשיעה הכלכלית  סגן ראש אגף החקירות והמודיעין  ראש להב 433
 
מרדכי (מוטי) לוי (נולד ב-1966) הוא קצין משטרה ישראלי בדימוס בדרגת ניצב. שירת כמפקד יחידת להב 433.